দাবদাহের মধ্যে বৃষ্টি, সিলেটে বজ্রপাতে যুবকের মৃত্যু
দেশব্যাপী প্রচণ্ড দাবদাহের মধ্যে সিলেটের জৈন্তাপুরে বৃষ্টির সময় বজ্রপাতে যুবকের মৃত্যু হয়েছে, যিনি একটি মসজিদের ইমাম ছিলেন।   রোববার ভোরের দিকে উপজেলার ৩ নম্বর চারিকাটা ইউনিয়নের লক্ষীপ্রসাদ পাতন টিকরগাড়া এলাকায় ঘটনাটি ঘটে বলে জানিয়েছেন জৈন্তাপুর থানার ওসি তাজুল ইসলাম।নিহত কবির আহমেদ (৩৫) কানাইঘাট উপজেলার বড়চশতুল ইউনিয়নের সোনাতুলা গ্রামের এবাদুর রহমানের ছেলে।স্থানীয়দের বরাত দিয়ে পুলিশ জানায়, রাতে বৃষ্টির পর স্থানীয় মসজিদের রাস্তার পাশে ওই যুবকের মরাদেহ পড়ে থাকতে দেখে ৩ নম্বর চারিকাটা ইউনিয়ন চেয়ারম্যান সুলতান করিমকে বিষয়টি জানান এলাকাবাসী।
পুলিশ জানায়, খবর পেয়ে ঘটনাস্থল থেকে মরদেহ উদ্ধার করে মসজিদে নিয়ে যাওয়া হয়। বিষয়টি জৈন্তাপুর উপজেলা নির্বাহী কর্মকর্তা উম্মে সালিক রুমাইয়াকে জানানো হয়।উপজেলার ৩ নম্বর চারিকাটা ইউনিয়ন চেয়ারম্যান সুলতান করিম বলেন, “খবর পেয়ে আমরা ইমাম সাহেবের মরাদেহ উদ্ধার করি। জেলা নির্বাহী ম্যজিস্ট্রেটের অনুমতি নিয়ে লাশ দাফনের ব্যবস্থা করা হচ্ছে।”জৈন্তাপুর উপজেলা নির্বাহী কর্মকর্তা উম্মে সালিক রুমাইয়া সাংবাদিকদের বলেন, “উপজেলা প্রশাসনের পক্ষ থেকে ওই যুবকের পরিবারকে সহায়তা প্রদান করা হয়েছে।”

উপজেলা নির্বাহী কর্মকর্তা বলেন, উপজেলা প্রশাসনের পক্ষ থেকে ওই যুবকের পরিবারকে তাৎক্ষণিক সহায়তা প্রদান করা হয়েছে।